CELEX: 32022D1222
Language: sk
Date: 2022-07-12 00:00:00
Title: Rozhodnutie Rady (EÚ) 2022/1222 z 12. júla 2022 o pozícii, ktorá sa má v mene Európskej únie zaujať na zhromaždení Lisabonskej Osobitnej únie

15.7.2022   
               
               
                  SK
               
               
                  Úradný vestník Európskej únie
               
               
                  L 188/142
               
            
         ROZHODNUTIE RADY (EÚ) 2022/1222
         z 12. júla 2022
         o pozícii, ktorá sa má v mene Európskej únie zaujať na zhromaždení Lisabonskej Osobitnej únie
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 207 v spojení s jej článkom 218 ods. 9,
         so zreteľom na návrh Európskej komisie,
         keďže:
         
                     (1)
                  
                  
                     Európska únia (ďalej len „Únia“) je zmluvnou stranou Ženevského aktu Lisabonskej dohody o označeniach pôvodu a zemepisných označeniach (1) (ďalej len „Ženevský akt“), ktorý nadobudol platnosť 26. februára 2020. Podľa článku 21 Ženevského aktu sú jeho zmluvné strany členmi Osobitnej únie (ďalej len „Lisabonská únia“) vytvorenej Lisabonskou dohodou o ochrane označení pôvodu a ich medzinárodného zápisu (ďalej len „Lisabonská dohoda“). Podľa článku 22 ods. 2 písm. a) bodu iii) Ženevského aktu má zhromaždenie Lisabonskej únie zmeniť predpisy k Ženevskému aktu.
                  
               
                     (2)
                  
                  
                     Nadobudnutie platnosti Ženevského aktu odhalilo potrebu zvážiť zmeny vykonávacieho predpisu k Lisabonskej dohode a Ženevskému aktu (ďalej len „vykonávací predpis“), aby sa zjednodušili a zefektívnili postupy v rámci lisabonského systému pre medzinárodný zápis označení pôvodu a zemepisných označení (ďalej len „lisabonský systém“), a to aj s cieľom zabezpečiť väčšiu zrozumiteľnosť pre používateľov lisabonského systému.
                  
               
                     (3)
                  
                  
                     Počas valných zhromaždení Svetovej organizácie duševného vlastníctva (WIPO) od 14. do 22. júla 2022 bude zhromaždenie Lisabonskej únie vyzvané, aby prijalo zmeny vykonávacieho predpisu.
                  
               
                     (4)
                  
                  
                     Pracovná skupina pre vývoj lisabonského systému (ďalej len „lisabonská pracovná skupina“) na svojom štvrtom zasadnutí, ktoré sa konalo 14. až 16. júna 2022 v Ženeve, odporučila zhromaždeniu Lisabonskej únie prijať rôzne zmeny vykonávacieho predpisu, ako ich navrhol sekretariát WIPO a zmenila lisabonská pracovná skupina.
                  
               
                     (5)
                  
                  
                     Navrhovanou zmenou pravidla 7 ods. 4 písm. a) vykonávacieho predpisu sa zabezpečí, aby sa povinnosť zaplatiť poplatok uvedený v pravidle 8 ods. 1 bode ii) v súvislosti s prevodom označenia pôvodu z Lisabonskej dohody na Ženevský akt vzťahovala len na zmeny týkajúce sa pravidla 5 ods. 2 Touto úpravou by sa uľahčilo pristúpenie štátov, ktoré sú zmluvnými stranami Lisabonskej dohody, k Ženevskému aktu.
                  
               
                     (6)
                  
                  
                     Navrhovanou zmenou pravidla 8 ods. 1 bodu ii) vykonávacieho predpisu by sa obmedzil poplatok za niekoľko zmien predložených v tej istej žiadosti na 800 CHF. Touto úpravou by sa zvýšila príťažlivosť lisabonského systému a zároveň sa zachovala jeho finančná udržateľnosť.
                  
               
                     (7)
                  
                  
                     Navrhovanou zmenou pravidla 9 ods. 1 písm. c) vykonávacieho predpisu by sa objasnilo, že všeobecná zásada stanovená v tomto ustanovení sa vzťahuje na všetky zamietnutia doručené v súlade s pravidlom 9 ods. 1 písm. b), ktoré by sa malo vykladať v spojení s pravidlom 9 ods. 1 písm. c).
                  
               
                     (8)
                  
                  
                     Navrhovanými zmenami pravidla 15 ods. 1 bodu i) a ii) vykonávacieho predpisu by sa zjednodušil postup týkajúci sa žiadosti o zápis zmeny predloženej Medzinárodnému úradu WIPO.
                  
               
                     (9)
                  
                  
                     Navrhovaným vypustením pravidla 15 ods. 1 bodu vi) a navrhovanou zmenou pravidla 16 ods. 2 vykonávacieho predpisu by sa zabezpečilo, že v prípade odvolania vzdania sa ochrany v súvislosti s pravidlom 6 ods. 1 písm. d), ktoré sa týka nezrovnalosti, pokiaľ ide o požiadavku na základe oznámenia podľa pravidla 5 ods. 3 alebo 4 alebo na základe vyhlásenia podľa článku 7 ods. 4 Ženevského aktu, sa zaplatenie poplatku za zmenu už nebude vyžadovať. V prípade vzdania sa ochrany podľa pravidla 6 ods. 1 písm. d) bude odvolanie vzdania sa podmienené opravou nezrovnalosti.
                  
               
                     (10)
                  
                  
                     Navrhované zmeny vykonávacieho predpisu by mali nadobudnúť účinnosť 1. januára 2023, a mali by zjednodušiť a zefektívniť postupy v rámci lisabonského systému a poskytnúť lepšiu zrozumiteľnosť pre jeho používateľov, čo je v záujme používateľov, príjemcov a zainteresovaných strán lisabonského systému v Európskej únii.
                  
               
                     (11)
                  
                  
                     Únia by preto mala podporiť prijatie týchto zmien.
                  
               
                     (12)
                  
                  
                     Okrem toho, berúc na vedomie pozície, ktoré delegácie vyjadrili na štvrtom zasadnutí lisabonskej pracovnej skupiny v súvislosti s pravidlom 5 ods. 4 vykonávacieho predpisu, a v rámci záverov zasadnutia pracovnej skupiny vyzval predseda delegáciu Únie, aby včas predložila písomný návrh na ďalšie zváženie na nasledujúcom zasadnutí pracovnej skupiny.
                  
               
                     (13)
                  
                  
                     Je vhodné stanoviť pozíciu, ktorá sa má zaujať v mene Únie na zhromaždení Lisabonskej únie,
                  
               PRIJALA TOTO ROZHODNUTIE:
         
            Článok 1
            Pozícia, ktorá sa má v mene Únie zaujať na zasadnutí zhromaždenia Lisabonskej únie v rámci valných zhromaždení WIPO od 14. až 22. júla 2022, je podporiť prijatie zmien vykonávacieho predpisu, ako sa uvádza v oddiele 1 prílohy k tomuto rozhodnutiu.
            Zástupcovia Únie sa môžu takisto dohodnúť na úpravách navrhovaných zmien, pokiaľ sa nimi významne nezmení podstata.
            Únia na účely prípravy ďalšieho zasadnutia lisabonskej pracovnej skupiny predloží sekretariátu WIPO písomný návrh, v ktorom navrhne zmeny pravidla 5 vykonávacieho predpisu, ako sa uvádza v oddiele 2 prílohy k tomuto rozhodnutiu.
         
         
            Článok 2
            Toto rozhodnutie nadobúda účinnosť dňom jeho prijatia.
         
         
            V Bruseli 12. júla 2022
            
               
                  Za Radu
               
               
                  predseda
               
               Z. STANJURA
            
         
         
            (1)  Rozhodnutie Rady (EÚ) 2019/1754 zo 7. októbra 2019 o pristúpení Európskej únie k Ženevskému aktu Lisabonskej dohody o označeniach pôvodu a zemepisných označeniach (Ú. v. EÚ L 271, 24.10.2019, s. 12).
      
      
         
            PRÍLOHA
            
               Oddiel 1:
            
            NAVRHOVANÉ ZMENY vykonávacieho predpisu k Lisabonskej dohode o ochrane označení pôvodu a ich medzinárodného zápisu a k Ženevskému aktu Lisabonskej dohody o označeniach pôvodu a zemepisných označeniach
            podľa odporúčania pracovnej skupiny WIPO pre vývoj lisabonského systému na prijatie Lisabonskou úniou v rámci valných zhromaždení WIPO v roku 2022:
            V nadpise sa slová „v znení účinnom k 8. decembru 2021“ nahrádzajú slovami „v znení účinnom k 1. januáru 2023“.
            
               Kapitola II
            
            
               Prihláška a medzinárodný zápis
            
            
               Pravidlo 7
            
            Zápis do medzinárodného registra
            
               Vykonávanie článku 29 ods. 4 a článku 31 ods. 1 Ženevského aktu
            
            V pravidle 7 ods. 4 sa písmeno a) nahrádza takto:
            
                        „a)
                     
                     
                        V prípade, že Ženevský akt ratifikuje alebo k nemu pristúpi štát, ktorý je zmluvnou stranou aktu z roku 1967, vo vzťahu k tomuto štátu sa v súvislosti s medzinárodnými zápismi alebo označeniami pôvodu platnými podľa aktu z roku 1967 mutatis mutandis uplatní článok 5 ods. 2 až 4. Medzinárodný úrad u dotknutého príslušného orgánu overí všetky zmeny, ktoré sa majú vykonať, so zreteľom na požiadavky uvedené v pravidle 3 ods. 1 a pravidle 5 ods. 2 až 4, na účely ich zápisu podľa Ženevského aktu a takto vykonané medzinárodné zápisy oznámi všetkým ostatným zmluvným stranám, ktoré sú stranami Ženevského aktu. Zmeny týkajúce sa pravidla 5 ods. 2 podliehajú úhrade poplatku vymedzeného v pravidle 8 ods. 1 bode ii).“.
                     
                  
               Pravidlo 8
            
            Poplatky
            
               Výška poplatkov
            
            V pravidle 8 ods. 1 sa bod ii) nahrádza takto:
            
                        „ii)
                     
                     
                        poplatok za jednu zmenu medzinárodného zápisu3 – 500
                        doplnkový poplatok za dodatočnú zmenu alebo zmeny predložené v tej istej žiadosti – 300“.
                     
                  Poznámka pod čiarou č. 3 sa nahrádza takto:
            
               
                           „3
                           
                        
                        
                           Pre medzinárodný zápis odkazujúci na zemepisnú oblasť nachádzajúcu sa v jednej z najmenej rozvinutých krajín (LDC) sa v súlade so zoznamami vypracovanými Organizáciou Spojených národov poplatok znižuje na 50 % predpísanej sumy (zaokrúhli sa na najbližšie celé číslo). V takom prípade bude poplatok predstavovať 500 švajčiarskych frankov za medzinárodný zápis odkazujúci na zemepisnú oblasť pôvodu, ktorá sa nachádza v jednej z najmenej rozvinutých krajín, a 250 švajčiarskych frankov za jednu zmenu medzinárodného zápisu odkazujúceho na zemepisnú oblasť pôvodu, ktorá sa nachádza v jednej z najmenej rozvinutých krajín, a 150 švajčiarskych frankov za dodatočný poplatok za dodatočnú zmenu alebo zmeny predložené v tej istej žiadosti. Tieto zníženia poplatkov sa začnú uplatňovať tri roky po nadobudnutí účinnosti Ženevského aktu.“.
                        
                     
            
               Kapitola III
            
            
               Zamietnutie a ďalšie činnosti súvisiace s medzinárodným zápisom
            
            
               Pravidlo 9
            
            Zamietnutie
            
               Oznámenie medzinárodnému úradu
            
            V pravidle 9 ods. 1 sa písmeno c) nahrádza takto:
            
                        „c)
                     
                     
                        Pokiaľ príslušný orgán uvedený v písmene a) nepreukáže opak, oznámenie o medzinárodnom zápise uvedené v písmene b) sa považuje za doručené príslušnému orgánu 20 dní po dátume uvedenom v oznámení.“.
                     
                  
               Pravidlo 15
            
            Zmeny
            
               Prípustné zmeny
            
            Pravidlo 15 ods. 1 sa mení takto:
            
                        1.
                     
                     
                        Bod i) sa nahrádza takto:
                        
                                    „i)
                                 
                                 
                                    úprava príjemcov spočívajúca v doplnení alebo vypustení príjemcu alebo niektorých príjemcov alebo v zmene mien alebo adries príjemcov alebo fyzickej či právnickej osoby uvedenej v článku 5 ods. 2 bode ii) Ženevského aktu,“.
                                 
                              
                  
                        2.
                     
                     
                        Bod ii) sa vypúšťa.
                     
                  
                        3.
                     
                     
                        Bod vi) sa vypúšťa.
                     
                  
               Pravidlo 16
            
            Vzdanie sa ochrany
            
               Odvolanie vzdania sa ochrany
            
            Pravidlo 16 ods. 2 sa mení takto:
            Písmeno a) sa nahrádza takto:
            
                        „a)
                     
                     
                        Každé vzdanie sa ochrany vrátane vzdania sa podľa pravidla 6 ods. 1 písm. d) môže príslušný orgán zmluvnej strany pôvodu alebo, v prípade uplatňovania článku 5 ods. 3 Ženevského aktu, oprávnené osoby alebo fyzická či právnická osoba uvedená v článku 5 ods. 2 bode ii) uvedeného aktu alebo príslušný orgán zmluvnej strany pôvodu kedykoľvek úplne alebo čiastočne odvolať pod podmienkou, že opraví nezrovnalosť v prípade vzdania sa ochrany podľa pravidla 6 ods. 1 písm. d).“.
                     
                  
               Oddiel 2:
            
            Postup, ktorý sa má uplatňovať v písomnom návrhu zmien pravidla 5 vykonávacieho predpisu:
            
               Kapitola II
            
            
               Prihláška a medzinárodný zápis
            
            
               Pravidlo 5
            
            Požiadavky týkajúce sa žiadosti
            V pravidle 5 sa vypúšťa odsek 4.
            Odôvodnenie:
            Navrhované vypustenie pravidla 5 ods. 4 vykonávacieho predpisu (Žiadosť upravená Ženevským aktom – podpis a/alebo úmysel použiť) je odôvodnené, keď je požiadavka na podpis už splnená a overená v čase podania prvej žiadosti o zápis. Požiadavky na vyhlásenie úmyslu použiť a na vykonávanie kontroly používania sú v rozpore so základnými prvkami označení pôvodu alebo zemepisných označení. Označenia pôvodu a zemepisné označenia sú chránené pred akýmkoľvek použitím porušujúcim uznané špecifikácie, aj keď sa príslušné výrobky neuvádzajú na trh v krajine, kde sa zistí podvodné použitie. Okrem toho ich medzinárodný zápis nevyhnutne predpokladá kontrolu ich používania v rámci zmluvnej strany, odkiaľ pochádzajú.